  risuem-pobedu.ru Анжелика Тихонова корреспондент Удмуртиын улӥсьёсты Быдӟым Атыкай ожын Вормонлы сӥзем арлы быдэ ортчись «Рисуем Победу» патриот мылкыдо огъяросси акцие пыриськыны ӧтё. Туэ со дасэтӥзэ ортче. Со сярысь Ижкар администрацилэн пресс-службаез ивортӥз. Акцие 4-18 аресъем пиналъёс пыриськыны быгато. Соослы ож аръёсы ӵыжы-выжыоссылэн улэм-вылэмзы сярысь вакчияк эссе гожтоно суред дасяно, со живопись, графика, декоративно-прикладной искусство яке коллаж амалэн лэсьтэмын луыны быгатэ. Ужъёсты котькыӵе материал вылын но котькыӵе техникаен быдэстыны яра. Радъясьёслы соосты электрон амалэн келяно.   Акция улсын туэ нырысьсэ дышетон, лулчеберет но егитъёсын ужан политикая ужъюртъёсын ужасьёс понна номинация кылдытӥзы – «Методическая разработка». Отчы «Рисуем Победу» акцие пыриськисьёсты дасян, озьы ик ужъюртазы патриот мылкыд пыӵатон бордын ужан сярысь эскерон но методикая ужъёсты куто. Соос статья сямен быдэстэмын луыны кулэ. Радъясьёс темалы тупась авторской ӵектосъёсты но разработкаосты, сценарийёсты гинэ кутозы. Тужгес усто ужъёсты йылпумъясь бичетэ пыртозы. Куронъёсын пыр-почгес тодматскыны но ужъёсты ыстыны чӧлсконпусъя луэ. Ужъёсты 1-тӥ куартолэзёзь кутозы. Йылпумъянъёс 9-тӥ куартолэзе – Вормон нуналэ – лэсьтозы. Котькуд пыриськисьлы сертификат сётозы. Нош жюрилэн ёзчиосыныз быръем тужгес усто ужъёсты дипломъёсын но дуно кузьымъёсын пусъёзы. Жюри нылпиослэн ужъёсысьтызы аспӧртэмлыксэ но ӟечлыксэ дунъялоз, нош арлыдоослэн ужъёсысьтызы – ӧнерлыко тодон-валанзэс но акцилэн темаезлы тупамзэс. Пусъём, 2021-тӥ арын «Рисуем Победу» акцие Россиысь но мукет куать кунъёсысь 531 сюрс ужъёс ыстӥзы. 76-ез устоосыз луизы. Тодэ вайытом, озьы ик Удмуртиын улӥсьёсты Вормон нуналлы открыткаос суреданъя конкурсэ пыриськыны ӵекто.    Тегъёс: Удмуртия Россия ВормонНунал БыдӟымАтыкайож Мерлык  